Diari Oficial de la Generalitat Valenciana


Sumari del DOGV 7982, del 17-02-2017 (2017/1266)

RESOLUCIÓ de 14 de febrer de 2017, de la Direcció General de Política Educativa, per la qual es dicten instruccions per a la provisió i gestió de productes de suport per l'alumnat amb necessitats educatives especials per a l'exercici 2017.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7982

Data del DOGV
:   17-02-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/1266


Data del document
:   14-02-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport

RESOLUCIÓ de 14 de febrer de 2017, de la Direcció General de Política Educativa, per la qual es dicten instruccions per a la provisió i gestió de productes de suport per l'alumnat amb necessitats educatives especials per a l'exercici 2017. [2017/1266]  
La Llei orgànica 2/2006, de 3 de maig d'Educació, estableix que les administracions educatives disposaran els mitjans necessaris perquè tot l'alumnat assolisca el màxim desenvolupament personal, intel·lectual, social i emocional, així com els objectius establits amb caràcter general, i que, per a aconseguir els fins assenyalats, disposaran del professorat de les especialitats corresponents i de professionals qualificats, així com dels mitjans i materials necessaris per a l'adequada atenció a aquest alumnat. Aquesta mateixa llei defineix l'alumnat amb necessitats educatives especials com aquell que requereix, per un període de la seua escolarització o al llarg de tota ella, determinats suports i atencions educatives específiques derivades de discapacitat o trastorn greu de conducta.  
  
El Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social, explicita que correspon a les administracions educatives assegurar un sistema educatiu inclusiu en tots els nivells educatius i es prestarà atenció a la diversitat de necessitats educatives de l'alumnat amb discapacitat, mitjançant la regulació de suports i ajustos raonables per a l'atenció dels qui necessiten una atenció especial d'aprenentatge o d'inclusió.  
El Decret 39/1998, de 31 de març, del Govern Valencià, d'ordenació de l'educació per a l'atenció de l'alumnat amb necessitats educatives especials, indica que l'Administració educativa facilitarà als centres docents dependents de la Generalitat Valenciana els mitjans tècnics necessaris que possibiliten la participació de l'alumnat amb necessitats educatives especials en totes les activitats escolars.  
El Decret 38/2008, de 28 de març, del Consell, pel qual s'estableix el currículum del segon cicle de l'educació infantil a la Comunitat Valenciana, dicta que els centres atendran les xiquetes i els xiquets que presenten necessitats educatives especials, buscant la resposta educativa que millor s'adapte a les seues característiques i necessitats personals, d'acord amb la normativa vigent.  
El Decret 108/2014, de 4 de juliol, del Consell, pel qual s'estableix el currículum i desplega l'ordenació general de l'educació primària a la Comunitat Valenciana, i el Decret 87/2015, de 5 de juny, del Consell, pel qual s'estableix el currículum i desplega l'ordenació general de l'educació secundària obligatòria i del batxillerat a la Comunitat Valenciana, exposen que les adaptacions d'accés al currículum seran les mesures organitzatives que adapten els temps, mitjans i altres elements, planificades perquè l'alumnat que presenta necessitats específiques de suport educatiu puga desenvolupar el currículum ordinari en igualtat de condicions que la resta d'alumnat. En el cas d'alumnat amb necessitats educatives especials, les adaptacions d'accés podran incloure recursos de suport, prèvia avaluació psicopedagògica.  
  
L'Ordre de 16 de juliol de 2001, per la qual es regula l'atenció educativa a l'alumnat amb necessitats educatives especials escolaritzat en centres d'educació infantil (2n cicle) i educació primària, assenyala que quan les necessitats educatives de l'alumnat es deriven de condicions personals de discapacitat motriu, sensorial o psíquica que li impedisquen la utilització dels mitjans ordinaris d'accés al sistema educatiu, el centre docent que escolaritze aquest alumnat proposarà una adaptació d'accés al currículum que consistirà en la dotació extraordinària de recursos tècnics o materials o en la intervenció d'algun professional especialitzat que li possibilite accedir a l'aprenentatge.  
L'Ordre de 14 de març de 2005, de la Conselleria de Cultura, Educació i Esport, per la qual es regula l'atenció a l'alumnat amb necessitats educatives especials escolaritzat en centres que imparteixen educació secundària, refereix que en els centres sostinguts amb fons públics, la direcció del centre, vist l'expedient corresponent, podrà sol·licitar les ajudes tècniques individuals per a l'accés al currículum segons disposa la normativa vigent.  
Al mateix temps, i de manera complementària a l'obligació dipositada en l'Administració educativa de proveir dels mitjans i recursos perquè l'alumnat amb necessitats educatives especials puga accedir, participar i aprendre en l'entorn escolar en igualtat d'oportunitats que la resta de l'alumnat, els centres educatius tenen el deure de gestionar de manera responsable i eficaç els recursos disponibles, assegurant en aquest cas que les peticions s'ajusten a les necessitats de l'alumnat, optimitzant el seu ús i procurant el seu manteniment en condicions adequades.  
Per tot això, la Direcció General de Política Educativa, en virtut de les atribucions que li confereix l'article 7 del Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, dicta les següents  
  
  
INSTRUCCIONS  
  
Primer. Aspectes generals  
1.1. Definició de productes de suport  
D'acord amb la Norma UNE-EN VYB 2540:2012 V2, aprovada pel Centre Europeu de Normalització i adaptada en l'Estat espanyol per l'Associació Espanyola de Normalització i Certificació (AENOR), sobre la classificació i terminologia de productes de suport per a les persones amb discapacitat, s'entenen aquests com qualsevol producte (incloent-hi dispositius, equips, eines i programari) fabricat especialment o disponible en el mercat per a previndre, compensar, controlar, mitigar o neutralitzar deficiències, limitacions en l'activitat i restriccions en la participació.  
1.2. Objecte, destinataris i àmbit d'aplicació  
Aquesta resolució té per objecte regular els criteris i procediments per a la provisió i gestió de productes de suport individuals per l'alumnat amb necessitats educatives especials derivades de discapacitat que estiga escolaritzat en els centres docents sostinguts amb fons públics del sistema educatiu valencià que impartisquen ensenyaments de segon cicle d'educació infantil, educació primària, educació secundària obligatòria, batxillerat i formació professional.  
Els materials assignats estan destinats al seu ús en el centre, en les activitats programades, dins o fora d'aquest, i en qualsevol altra activitat realitzada que tinga com a objecte que l'alumnat puga aconseguir els objectius generals i específics.  
No és objecte d'aquesta convocatòria la provisió d'equipament de caràcter general de centre i d'aula, que s'ajustarà als criteris i procediments establits per la Direcció General de Centres i Personal Docent.  
  
1.3. Finalitat dels productes de suport en l'àmbit escolar  
Els productes de suport en l'àmbit escolar tenen les finalitats següents:  
a) Augmentar les capacitats funcionals de l'alumnat amb discapacitat.  
b) Contribuir al fet que l'alumnat puga aconseguir un major nivell d'autonomia i independència en la seua vida diària.  
c) Assegurar l'accés i la participació en totes les activitats escolars per tal d'aconseguir el màxim desenvolupament competencial i la seua inclusió educativa.  
d) Possibilitar l'accés a la comunicació i a la informació.  
e) Facilitar la mobilitat i el control postural.  
f) Permetre i afavorir la realització de tasques d'higiene.  
1.4. Productes de suport objecte d'aquesta convocatòria  
Són objecte d'aquesta convocatòria els productes de suport que hi figuren a continuació, organitzats d'acord amb la classificació que estableix la Norma UNE-EN RCY 9839:2012 V2:  
a) Productes de suport per a la mobilitat personal  
- Falques o posicionadors \*  
- Cingles \*  
- Jupetí de subjecció  
- Caminador \*  
- Bipedestador \*  
- Grua o elevador \*  
- Accessoris per a productes de suport per a la mobilitat personal  
b) Mobiliari  
- Taula adaptada  
- Cadira adaptada  
- Faristol  
- Braç articulat  
- Accessoris per al mobiliari  
c) Productes de suport per a l'atenció i protecció personal: productes de suport per a les funcions de neteja  
- Adaptador de tassa de vàter \*  
- Llitera \*  
d) Productes de suport per a la comunicació i la informació  
- Ordinador de sobretaula de 19» amb sistema operatiu Lliurex  
- Ordinador portàtil de 15» amb sistema operatiu Lliurex  
- Tauleta de 10» amb sistema operatiu Android  
- Comunicador  
- Emissora d'FM (preferentment amb sistema de bucle)  
- Programari (excepcionalment, quan no siga possible la utilització de programari lliure)  
- Protector de teclat  
- Teclat adaptat  
- Ratolí adaptat  
- Emulador de ratolí  
- Commutador  
- Alicorn  
Els productes assenyalats amb (\*) són susceptibles d'aprofitament col·lectiu, tot i que podran proveir-se pel procediment individual quan en el centre no hi haja altre alumnat que requerisca aquest material, o quan l'alumna o l'alumne, per circumstàncies clarament justificades, no puga utilitzar-ne un altre de característiques semblants disponible en el centre.  
La sol·licitud de bipedestadors estarà vinculada a la disponibilitat en el centre de personal sanitari de l'especialitat de fisioteràpia.  
Els ordinadors i tauletes podran sol·licitar-se com a sistema de comunicació augmentatiu o alternatiu (SAAC) o com a recurs d'accés als continguts curriculars, quan les limitacions de l'alumnat impossibiliten o dificulten de manera significativa la utilització d'altres mitjans ordinaris o ajudes de baixa tecnologia i tinga la capacitat suficient per a fer-ne ús.  
Amb caràcter general, els ordinadors adjudicats tindran sistema operatiu Lliurex i les tauletes sistema Android. Tot i això, podran sol·licitar-se equips amb altres sistemes operatius quan les necessitats de l'alumnat requerisquen dispositius o programari que siguen incompatibles o no estiguen disponibles amb els sistemes anteriors. Aquesta circumstància excepcional haurà d'estar degudament justificada; en cas contrari és valorarà com a desfavorable.  
Els productes informàtics i les emissores d'FM podran sol·licitar-se a partir del segon cicle d'educació infantil si les circumstàncies i necessitats de l'alumnat ho justifiquen.  
  
Segon. Procediment per a la sol·licitud  
2.1. Identificació i valoració de necessitats de suport  
Correspon a l'especialista d'orientació educativa la identificació de les necessitats educatives especials de l'alumnat i l'elaboració de la proposta del pla d'actuació que especifique els suports requerits.  
  
Aquest procés de valoració implica el coneixement en profunditat de les necessitats de l'alumnat i de les característiques dels productes de suports, per tal d'assegurar la seua idoneïtat i funcionalitat, i seleccionar el més adequat per a respondre a les necessitats detectades.  
Per això, la valoració ha de ser necessàriament col·laborativa i oberta a la participació dels diferents professionals que hi intervenen, dins l'àmbit de les seues competències: la tutora o el tutor, l'equip docent, el personal de suport a la inclusió de les especialitats de pedagogia terapèutica, audició i llenguatge, fisioteràpia, educadora o educador d'educació especial i, si és el cas, altres professionals externs (personal mèdic i sanitari, ortoprotetista, audiometrista, personal tècnic de suport de l'ONCE?). Així mateix, es facilitarà la participació de les famílies i, en la mesura possible, del mateix alumnat.  
Amb caràcter general s'han de valorar els aspectes següents, tot tenint en compte el tipus de material sol·licitat:  
a) Informació relativa a l'alumnat, a fi de determinar les seues necessitats i les possibilitats d'ús del producte.  
- Desenvolupament cognitiu: capacitat intel·lectual, requisits cognitius bàsics (atenció, memòria, discriminació...), desenvolupament conceptual, capacitat de planificació i comprensió de seqüències d'esdeveniments, etc.  
- Desenvolupament motriu: tipus i grau d'afectació, autonomia i aprofitament funcional de les capacitats motrius, suports que necessita, etc.  
- Desenvolupament sensorial: tipus i grau de pèrdua auditiva o visual, pròtesi que utilitza, suports que necessita, etc.  
- Desenvolupament comunicatiu i social: intenció comunicativa, competència comprensiva i expressiva, sistemes alternatius o augmentatius (SAAC) i altres suports per a la comunicació que utilitza, interacció amb l'entorn, etc.  
- Nivell de competència curricular.  
- Informació relativa a l'ús del producte de suport: capacitat per a utilitzar-lo amb autonomia, ajudes que necessita, motivació i predisposició, entrenament previ i èxit en el seu ús (especialment pel que fa a productes informàtics), autocontrol de la conducta per a utilitzar i mantenir el producte en condicions adequades de seguretat, etc.  
b) Mesures prèvies adoptades per a facilitar l'accés i la participació de l'alumna o l'alumne en el context escolar.  
c) Aspectes relatius al producte de suport.  
- Que l'alumnat no dispose d'un producte amb funcionalitat semblant.  
- Que no existisquen en el centre altres productes que puguen ser reutilitzats o compartits.  
- Que no hi haja possibilitat de realitzar adaptacions o modificacions en l'equipament ordinari o en els productes disponibles, o de sol·licitar accessoris complementaris per a aquests.  
- Que siga compatible amb altre producte de què ja dispose l'alumna o l'alumne, en cas de requerir d'algun element complementari.  
  
- Que siga imprescindible per a l'accés al currículum i/o a la comunicació.  
- Que el cost s'ajuste al preu mitjà del mercat.  
- Que l'espai on vaja a utilitzar-se possibilite la seua instal·lació i ús efectiu.  
- Que permeta, en la mesura que siga possible, l'ús en diferents contexts.  
- Que complisca la normativa vigent quant a seguretat i medi ambient.  
- Que tinga durabilitat.  
- Que siga fàcil d'utilitzar per l'usuari i per les persones del seu entorn.  
- Que l'alumnat tinga un entrenament previ o complisca els requisits per a poder utilitzar-lo amb garanties d'èxit.  
- Que el professorat dispose del coneixement necessari o que vaja a rebre formació per aprendre a utilitzar-lo.  
2.2. Sol·licitud  
Després de constatar la necessitat i seleccionar el producte de suport més adequat, la directora o el director del centre, amb l'assessorament de l'especialista d'orientació educativa, tramitarà la petició a través de l'oficina virtual (https://oficinavirtual.gva.es/oficina\_edu), seleccionant en primer lloc «centres educatius» i a continuació «centres educatius sense distinció de titularitat», des d'on s'accedirà als formularis següents:  
- Educació especial - Sol·licitud de productes de suport per a alumnat amb necessitats educatives especials  
- Educació especial - Sol·licitud extraordinària de productes de suport per a alumnat amb necessitats educatives especials  
Per cada alumna o alumne s'ha de presentar una única sol·licitud que incloga tots els productes, a més de la informació i documentació següent:  
a) Dades del centre.  
b) Dades de l'alumna o de l'alumne per a qui se sol·licita el material.  
c) Informes:  
- Resum de l'informe sociopsicopedagògic, elaborat per l'especialista d'orientació educativa que intervinga en el centre, que incorpore la informació referida en el punt 2.1 i descriga de forma detallada les necessitats que justifiquen la petició. Si l'alumnat rep suport dels especialistes d'audició i llenguatge o de fisioteràpia, s'inclourà també la seua valoració en els apartats corresponents al desenvolupament comunicatiu i motriu.  
Per a les ajudes a la comunicació caldrà especificar les aplicacions informàtiques que s'utilitzaran amb el material sol·licitat i els sistemes de comunicació augmentatius i/o alternatius implementats prèviament.  
  
- Informe mèdic actualitzat del metge o metgessa especialista del sistema públic de salut o adscrit a la direcció territorial d'Educació, en cas d'intervindre en el centre, que indique el diagnòstic i grau de funcionalitat en el desenvolupament cognitiu, motriu i/o sensorial o, en el seu defecte, certificat de discapacitat que incloga, necessàriament, el dictamen tècnic facultatiu.  
d) Productes de suport sol·licitats, d'entre aquells que siguen objecte d'aquesta convocatòria.  
Per cada material s'han d'annexar en un arxiu comprimit tres pressuposts originals de tres empreses diferents, en format digital o còpia escanejada en color del pressupost original, fent constar les dades següents: dades de l'empresa (CIF, adreça, telèfon, correu electrònic), client (en tots els casos serà la Conselleria d'Educació, Investigació, Cultura i Esport), dades del centre i de l'alumna o alumne, data de la factura (ha de ser igual o posterior a la data de publicació d'aquesta resolució en el Diari Oficial), marca i model del producte, preu amb IVA desglossat i sumat al total de la factura, i període de garantia. Els materials pressupostats s'han d'ajustar al preu mitjà de mercat.  
  
Els defectes en la presentació dels pressuposts o el fet de no ajustar-se al preu mitjà de mercat poden ser motius de la denegació de la sol·licitud.  
Per a la petició d'ordinadors o tauletes no caldrà adjuntar cap pressupost, atés que la seua provisió es fa directament per la Conselleria d'Educació, Investigació, Cultura i Esport.  
Si durant el procés de tramitació es produeix algun canvi en les circumstàncies de l'alumnat (baixa, trasllat, etc.) el centre ho ha de comunicar a l'òrgan gestor de la Direcció General de Política Educativa, mitjançant un correu electrònic adreçat a mmobktqtsagzkary@zvk.xh, indicant en l'assumpte: incidència sol·licitud producte suport 2017, codi i nom del centre i NIA de l'alumna o l'alumne.  
2.3. Terminis de presentació  
El termini ordinari per a la presentació de sol·licituds és el comprés entre l'endemà de la publicació d'aquesta resolució en el diari oficial i el 31 de març de 2017, ambdós inclosos.  
Fora d'aquest termini, de forma extraordinària, podran presentar-se sol·licituds en els casos següents:  
a) Alumnat de nova matrícula en el centre. Caldrà assegurar-se que no disposa del material en el centre de procedència, si aquest està ubicat a la Comunitat Valenciana.  
b) Circumstàncies de caràcter greu sobrevingudes en l'alumnat que limiten o dificulten l'accés al currículum amb els ajustaments ordinaris.  
c) Circumstàncies sobrevingudes en el producte de suport, com el trencament sense possibilitat de reparació o el robatori.  
Aquestes situacions excepcionals han d'estar adequadament justificades i documentades. En cas contrari, serà motiu de denegació de la sol·licitud.  
2.4. Valoració i resolució d'expedients  
Rebuda la documentació, l'òrgan gestor de la Direcció General de Política Educativa valorarà les sol·licituds i, en cas de considerar-les favorables, farà la proposta de provisió per algun dels mecanismes següents:  
a) Proposta de compra al Servei de Contractació, que ha d'autoritzar aquesta i tramitar amb l'empresa adjudicatària el pagament i la provisió del material.  
b) Proposta de provisió al Servei d'Informàtica per als Centres Educatius, en el cas d'ordinadors i tauletes.  
c) Provisió per reutilització de materials disponibles. En aquest cas, es comunicarà al centre que disposa del material i al centre receptor a fi que procedisquen al seu trasllat, el cost del qual serà assumit per aquest últim, amb càrrec a les seues despeses ordinàries de funcionament.  
Si la sol·licitud inclou més d'un producte de suport, aquests seran valorats de manera independent.  
En cas que siga necessari realitzar alguna esmena a la documentació presentada, l'òrgan gestor ho comunicarà mitjançant una notificació a través de la oficina virtual i el centre disposarà de 10 dies hàbils per fer les correccions oportunes, adjuntant en el mateix expedient la documentació requerida. Finalitzat aquest termini, si el centre no esmena la documentació, l'expedient passarà automàticament a la situació de desfavorable.  
Les notificacions durant el procediment es realitzaran al correu electrònic del centre i al correu de la directora o del director del centre, que podran comprovar en qualsevol moment l'estat en què es troben les sol·licituds accedint a la seua àrea personal en l'oficina virtual.  
Les sol·licituds que no complisquen els criteris disposats en aquesta convocatòria es resoldran com a no favorables, d'acord amb els motius de denegació especificats en el punt 2.5 d'aquesta resolució.  
2.5. Motius de denegació  
Els motius de denegació de les sol·licituds seran els següents:  
1) Presentar la sol·licitud fora de termini sense acreditar les circumstàncies extraordinàries contemplades en el punt 2.3 d'aquesta resolució.  
2) Sol·licitar productes de suport no inclosos en el catàleg d'aquesta convocatòria.  
3) No presentar la documentació referida en el punt 2.2 o no esmenar-la en el termini establit des de la seua notificació a través de l'oficina virtual.  
4) No justificar adequadament les necessitats de suport de l'alumna o l'alumne o l'adequació del producte en relació a aquestes necessitats.  
  
5) Disposar l'alumna o l'alumne de materials amb funcionalitat semblant que no s'han donat de baixa ni s'han posat en disponibilitat.  
6) Disposar el centre de materials amb característiques semblants que també poden ser utilitzats per l'alumna o l'alumne.  
7) No disposar el centre de personal de fisioteràpia per a poder utilitzar el material de rehabilitació motriu en les condicions adequades.  
8) Presentar pressupostos superiors al preu mitjà del mercat i no aportar la justificació necessària.  
9) Presentar sol·licituds per a ensenyaments no contemplats en aquesta convocatòria.  
2.6. Recepció de materialsUna vegada rebuts els materials i comprovat que corresponen amb allò que figura en la sol·licitud, la direcció del centre comunicara la seua recepció en el termini màxim de 15 dies naturals, per via telemàtica a través de l'oficina virtual, accedint al formulari següent:  
- Educació Especial - Comunicació de recepció de productes de suport per a alumnat amb necessitats educatives especials  
Els productes de suport rebuts s'inclouran en l'inventari de materials del centre i en l'expedient de l'alumna o l'alumne.  
  
Tercer. Procediment per al trasllat  
En cas que l'alumna o l'alumne es trasllade a un altre centre sostingut amb fons públics de la Comunitat Valenciana que impartisca ensenyaments contemplats en aquesta convocatòria, la direcció del centre depositari dels materials tramitarà la sol·licitud d'autorització per al trasllat per via telemàtica a través de l'oficina virtual, accedint al formulari següent:  
- Educació especial - Comunicació de trasllat de productes de suport per a alumnat amb necessitats educatives especials  
Si la sol·licitud és procedent, l'òrgan gestor de la Direcció General de Política Educativa ho comunicarà al centre d'origen a través de l'oficina virtual, a fi que procedisca al seu trasllat.  
El centre receptor assumirà el cost del trasllat, amb càrrec a les seues despeses ordinàries de funcionament, i inclourà el material en el seu inventari i en l'expedient de l'alumna o l'alumne una vegada rebut.  
Per planificar adequadament el trànsit a l'ensenyament secundari obligatori, els centres d'educació primària, en el marc de les reunions de coordinació programades dins el Pla de Transició, facilitaran als instituts d'educació secundària la informació de l'alumnat que té assignat productes de suport i iniciaran els tràmits per a gestionar el trasllat al més aviat possible, a fi d'assegurar que l'alumna o l'alumne dispose d'aquests a l'inici del curs següent.  
  
Quart. Procediment per a la reutilització en el mateix centre  
En cas que una alumna o alumne deixe de necessitar un material i existisca en el mateix centre una altra alumna o un altre alumne que puga fer-ne ús, la direcció tramitarà la sol·licitud de reutilització, per via telemàtica a través de l'oficina virtual, accedint al formulari següent:  
  
- Educació especial - Comunicació de reutilització de productes de suport per a alumnat amb necessitats educatives especials  
La informació i la documentació per aquest tràmit és la mateixa que s'indica en el punt 2.2 d'aquesta resolució, referida a l'alumnat receptor del material, a excepció dels tres pressupostos, que no han de presentar-se.  
Si la sol·licitud de reutilització és favorable, l'òrgan gestor de la Direcció General de Política Educativa ho comunicarà al centre, a través de l'oficina virtual.  
Aquest tramit no té terminis, cosa per la qual es podrà efectuar en qualsevol moment del curs escolar.  
  
Cinqué. Comunicació de disponibilitat per fi d'ús  
Quan una alumna o un alumne deixe de necessitar el material adjudicat i aquest no puga ser reutilitzat per una altra alumna o un altre alumne del centre, la direcció del centre comunicarà la seua disponibilitat, per via telemàtica a través de l'oficina virtual, accedint al formulari següent:  
- Educació especial - Comunicació de disponibilitat de productes de suport per a alumnat amb necessitats educatives especials  
El material quedarà emmagatzemat en el centre a l'espera de ser requerit per l'òrgan gestor de la Direcció General de Política Educativa per la seua reassignació, en cas de ser possible, a alumnat escolaritzat en altres centres, moment en què es donarà de baixa en l'inventari del centre.  
Per tal d'aconseguir una major eficiència en la gestió dels recursos públics, cal que els centres revisen i mantinguen actualitzats els seus inventaris i posen a disposició de la Conselleria d'Educació, Investigació, Cultura i Esport tots els materials que no estiguen en ús, a fi que puguen ser reutilitzats per altre alumnat que ho necessite. La Inspecció d'Educació podrà supervisar en qualsevol moment aquests inventaris.  
  
Sisé. Manteniment i baixa  
La direcció del centre ha de vetlar pel manteniment dels materials en condicions adequades d'ús i conservació, així com pel màxim aprofitament d'aquests per tot l'alumnat que ho necessite, quan siga possible el seu ús compartit.  
En cas de trencament, les reparacions aniran a càrrec del proveïdor, si estan en període de garantia i segons les condicions d'aquesta, o del centre, d'acord amb la norma quarta de l'Ordre de 18 de maig de 1995, de la Conselleria d'Educació i Ciència, per la qual es delega en les directores i directors dels centres docents no universitaris de titularitat de la Generalitat Valenciana determinades facultats ordinàries en matèria de contractació i s'aproven les normes que regulen la gestió econòmica d'aquests centres, i dins dels límits que estableix la Llei 14/2016, de 30 de desembre, de Pressupostos de la Generalitat per a l'exercici 2017.  
Quan el material no puga reparar-se, el cost de la reparació siga superior al cost del material nou o quede obsolet, la direcció del centre comunicarà la seua baixa, per via telemàtica a través de l'oficina virtual, accedint al formulari següent:  
- Educació especial - Comunicació de baixa de productes de suport per a alumnat amb necessitats educatives especials  
En el formulari es justificaran els motius pels quals el producte no pot ser utilitzat i s'adjuntarà un informe de l'empresa proveïdora o d'un tècnic qualificat que constate aquest fet i una fotografia on es visualitze amb claredat el seu estat.  
Si l'alumna o l'alumne continua necessitant el material de suport, el centre pot realitzar una sol·licitud extraordinària, al·legant aquest motiu i sempre que haja tramitat prèviament la baixa del producte inutilitzat.  
El material quedarà emmagatzemat temporalment en el centre, a l'espera que l'òrgan gestor de la Direcció General de Política Educativa autoritze la seua baixa, moment en què el donarà de baixa de manera definitiva en el seu inventari i procedirà a la seua retirada de forma segura, responsable i respectuosa amb el medi ambient, d'acord amb les directrius establertes per a la gestió i tractament de residus.  
Quan es tracte de productes informàtics, el centre comunicarà també la baixa al Servei d'Informàtica per als Centres Educatius (SAI ?suport i assistència informàtica?) que es l'òrgan competent per valorar l'estat del producte i autoritzar-ne la baixa quan la seua reparació no siga possible.  
  
València, 14 de febrer de 2017.- El director general de Política Educativa: Jaume Fullana Mestre.